CELEX: 32018R0677
Language: bg
Date: 2018-05-03 00:00:00
Title: Регламент (ЕС) 2018/677 на Комисията от 3 май 2018 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на тауматин (E 957) като овкусител в някои категории храни (Текст от значение за ЕИП. )

4.5.2018   
            
            
               BG
            
            
               Официален вестник на Европейския съюз
            
            
               L 114/10
            
         РЕГЛАМЕНТ (ЕС) 2018/677 НА КОМИСИЯТА
   от 3 май 2018 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на тауматин (E 957) като овкусител в някои категории храни
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               В съответствие с приложение II към Регламент (ЕО) № 1333/2008 тауматин (E 957) е разрешен за употреба в Съюза като добавка в храните за различни категории храни и с конкретни нива на употреба.
            
         
               (4)
            
            
               На 12 ноември 2014 г. бе подадено заявление за разширяване на обхвата на употребата на тауматин (E 957) като овкусител в няколко категории храни при определени нива на употреба. Комисията предостави на държавите членки достъп до заявлението в съответствие с член 4 от Регламент (ЕО) № 1331/2008.
            
         
               (5)
            
            
               През 1984 г. (3) и през 1988 г. (4) Научният комитет по храните (НКХ) на Европейския съюз извърши оценки на тауматин. Тауматинът беше счетен за допустим за употреба и допустимият дневен прием (ДДП) беше определен като „неуточнен“. При втората оценка беше отбелязано също така, че като протеин тауматинът се разгражда до нормални хранителни компоненти.
            
         
               (6)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органът“), за да актуализира списъка на Съюза на добавките в храните, установен в приложение II към Регламент (ЕО) № 1333/2008.
            
         
               (7)
            
            
               На 13 ноември 2015 г. Органът публикува научно становище (5) относно безопасността на предложеното разширяване на обхвата на употребата и на нивата на употреба на тауматин (E 957) като добавка в храните. При представянето на това становище Органът реши, че сравнението на експозицията, произтичаща от настоящите видове употреба и нива на употреба, с експозицията, произтичаща от допълнително предложените видове употреба, би било достатъчно да даде отговор на въпроса за безопасността на тауматин.
            
         
               (8)
            
            
               Оценката на експозицията на понастоящем разрешените и на предложените разширени видове употреба и нива на употреба на тауматин показа среден прием от 0,03 до 0,10 mg/kg тт/ден при по-възрастни хора и от 0,13—0,34 mg/kg тт/ден при деца. При експозиция на високи стойности средният прием варира от 0,13 до 0,32 mg/kg тт/ден при младежи и от 0,09 до 1,10 mg/kg тт/ден при възрастни. Тези нива се считат за ограничена експозиция на потребителите и поради това не пораждат опасения във връзка с безопасността.
            
         
               (9)
            
            
               Въз основа на наличните токсикологични оценки Органът заключи, че предложеното разширяване на обхвата на употребата и промените в нивата на употреба не биха породили опасния за безопасността.
            
         
               (10)
            
            
               Въпреки че Органът изчисли експозицията на тауматин (E 957), като използва настоящите максимални нива на употреба и предложеното разширяване на обхвата на видовете употреба и промяна на нивата на употреба, предоставени от заявителя, употребата на тауматин (E 957) като овкусител следва да бъде ограничена до категориите храни, за които има основателна технологична необходимост, която не може да бъде удовлетворена с други икономически и технологично осъществими средства, и не трябва да води до заблуда на потребителя.
            
         
               (11)
            
            
               Употребата на тауматин (E 957) като овкусител подобрява органолептичните свойства на солени хранителни продукти. Тауматинът може да подчертае съществуващия т. нар. „умами“ вкус или соления вкус в сосове и снаксове и така да увеличи привлекателността на продукта от гледна точка на вкуса му.
            
         
               (12)
            
            
               Поради това е целесъобразно да се разреши употребата на тауматин (E 957) като овкусител в продукти, попадащи в категории храни 12.6 „Сосове“ и 15.1 „Снаксове на картофена, зърнена, брашнена или нишестена основа“ с максимални стойности 5 mg/kg за всяка категория храни.
            
         
               (13)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (14)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Доклади на Научния комитет по храните относно подсладителите (становище, изразено от НКХ на 14 септември 1984 г.). Публикувано онлайн на адрес: http://aei.pitt.edu/40825/1/16th_food.pdf
   
      (4)  Доклади на Научния комитет по храните относно подсладителите (21-ва серия). Становище, изразено на 11 декември 1987 г. и на 10 ноември 1988 г. и прието на 10 ноември 1988 г. Публикувано онлайн на адрес: http://aei.pitt.edu/40830/1/21st_food.pdf
   
      (5)  EFSA Journal (Бюлетин на ЕОБХ), 2015; 13(11):4290.
   
      ПРИЛОЖЕНИЕ
      Част Д от приложение II към Регламент (ЕО) № 1333/2008 се изменя, както следва:
      
                  1)
               
               
                  в категорията храни 12.6 „Сосове“ се вмъква следното вписване след вписването за добавката в храните E 955:
                  
                               
                           
                           
                              „E 957
                           
                           
                              Тауматин
                           
                           
                              5
                           
                           
                               
                           
                           
                              само като овкусител“
                           
                        
            
                  2)
               
               
                  в категорията храни 15.1 „Снаксове на картофена, зърнена, брашнена или нишестена основа“ се вмъква следното вписване след вписването за добавката в храните E 955:
                  
                               
                           
                           
                              „E 957
                           
                           
                              Тауматин
                           
                           
                              5
                           
                           
                               
                           
                           
                              само като овкусител“